Uznesenie Európskeho parlamentu o výsledku zasadania Európskej rady v Bruseli v dňoch 22. - 23. marca 2005



Úradný vestník 033 E , 09/02/2006 S. 0487 - 0491



P6_TA(2005)0127 Zasadanie Európskej rady (Brusel 22. - 23. marec 2005) Uznesenie Európskeho parlamentu o výsledku zasadania Európskej rady v Bruseli v dňoch 22. - 23. marca 2005 Európsky parlament, - so zreteľom na závery predsedníctva nasledujúceho Európsku radu, ktorá zasadala v dňoch 22. a 23. marca 2005, - so zreteľom na správu Európskej rady a vyhlásenie Komisie k zasadaniu Európskej rady v dňoch 22. a 23. marca 2005, - so zreteľom na článok 103 ods. 4 rokovacieho poriadku, I. Pakt stability a rastu 1. víta skutočnosť, že po mesiacoch kontroverzných signálov dosiahlo zasadanie Európskej rady politickú dohodu o reforme Paktu stability a rastu, ktorej cieľom je zlepšiť koordináciu a sledovanie hospodárskych politík súčasne so zavedením väčšej pružnosti a posilniť záväzok fiškálnej disciplíny ako východisko pre stabilnú menu, hospodársky rast a vytváranie pracovných príležitostí; 2. víta najmä kroky na posilnenie preventívnej zložky paktu a venuje zvýšenú pozornosť úrovni dlhu a opatreniam na prepojenie paktu s lisabonskými cieľmi a politikami, vyjadruje však znepokojenie nad nezreteľnosťou pravidiel donucovacej zložky paktu; 3. vyzýva Komisiu a Radu, aby predložili dohodnuté zmeny v nariadeniach (ES) č. 1466/97 [1] a (ES) č. 1467/97 [2] a plne zapojili Európsky parlament, čím sa zabezpečí priestor pre riešenie zvyšných otázok; 4. vyzýva Komisiu, aby naplno využila svoje právo iniciatívy a postupy, ktoré má k dispozícii, na zabezpečenie náležitého vykonávania paktu a aby aktívne pôsobila pri makroekonomickej koordinácii; vyjadruje pochybnosti o tomto aspekte reformy, ktorý nevyužil príležitosť posilniť úlohu Komisie; II. Obnovenie Lisabonskej stratégie 5. víta záväzok Rady a Komisie dať Lisabonskej stratégii novú dynamiku s novým špecializovaným prístupom založeným na trojročnom cykle a ich podporu množstvu pozícií, ktoré Európsky parlament schválil pred zasadaním Európskej rady, napríklad preformulovaniu vzájomnej závislosti hospodárskeho, sociálneho a environmentálneho rozmeru stratégie; 6. očakáva, že Komisia prejaví svoju vedúcu úlohu pri obnove Lisabonskej stratégie predložením lisabonského programu Spoločenstva, ktorý bude jasným návodom pre opatrenia inštitúcií Spoločenstva; trvá na podrobných konzultáciách o obsahu programu s Európskym parlamentom a na vytvorení účinného mechanizmu spoločného plánovania Komisie a Parlamentu; 7. podporuje myšlienku, aby členské štáty vo väčšej miere a praktickejším spôsobom prispievali k rastu a zamestnanosti a schvaľuje myšlienku začleňovania "národných reformných programov", ktoré by vychádzali z otvorenej diskusie so zúčastnenými stranami a z porád s národnými parlamentmi; 8. ľutuje však, že Európska rada neschválila odporúčanie skupiny na vysokej úrovni, aby Komisia každoročne podávala správu o tom, ktoré členské štáty najlepšie plnia lisabonské ciele a ktoré zaostávajú; 9. pripomína, že blahobyt občanov EÚ je podmienkou hospodárskeho úspechu a konkurencieschopnosti Európy; víta vyhliadky na zelenú knihu o demografickom vývoji v EÚ a opakovane zdôrazňuje, že na jej realizáciu je potrebné pristúpiť k činom; 10. opakovane zdôrazňuje svoj názor, že Lisabonská stratégia musí byť prostriedkom na opätovné posilnenie európskeho sociálneho modelu prostredníctvom väčšej sociálnej súdržnosti, zvýšenie zamestnanosti a kvality zamestnania, zlepšenie prispôsobivosti pracovníkov, investovanie do ľudského kapitálu, modernizáciu a zabezpečenie sociálnej ochrany, podporu rovnosti príležitostí a vyváženého zastúpenia oboch pohlaví a zlepšenie rovnováhy medzi pracovným a rodinným životom; 11. podporuje potrebu pevnej priemyselnej štruktúry na celom území Európy a nevyhnutný cieľ aktívnej priemyselnej politiky; 12. víta skutočnosť, že sa otvorene uznáva rozhodujúca úloha malých a stredných podnikov (SME) pre inováciu, rast a zamestnanosť; 13. súhlasí s názorom, že politika životného prostredia zohráva podstatnú úlohu trvalo udržateľného rastu, ktorá prispieva k zamestnanosti, podčiarkuje význam zamerania sa na ekologické inovácie a technológie v oblasti životného prostredia, čo umožní EÚ venovať sa množstvu výziev týkajúcich sa prírodných zdrojov a životného prostredia, akými sú napríklad biodiverzita a zmeny klímy; 14. víta záväzok Európskej rady pokiaľ ide o úplne fungujúci vnútorný trh so službami v súlade s európskym sociálnym modelom s cieľom zvýšiť konkurencieschopnosť, vytváranie pracovných príležitostí a rast a zároveň zabezpečiť sociálnu zodpovednosť, ochranu spotrebiteľských práv, sociálnych štandardov a štandardov životného prostredia; súhlasí s tým, aby celé úsilie zastrešoval legislatívny postup, čím sa zabezpečí široký konsenzus pre smernicu o službách, ktorá bude spĺňať všetky tieto ciele; 15. súhlasí a potvrdzuje, že legislatíva REACH musí zladiť otázky životného prostredia a zdravotné otázky s potrebou podpory konkurencieschopnosti európskeho priemyslu a zároveň venovať osobitnú pozornosť SME a ich schopnosti inovácie; 16. zdôrazňuje potrebu zaručiť potrebné finančné zdroje na vykonávanie lisabonskej agendy na úrovni rozpočtu EÚ a národných rozpočtov; 17. žiada, aby národné rozpočty a európske rozpočty vrátane nasledujúceho finančného výhľadu na roky 2007 - 2013 odzrkadľovali ciele vytýčené v rámci lisabonského procesu; víta silnú podporu Európskej rady pre prioritné projekty transeurópskej dopravnej siete a vyzýva Radu a členské štáty, aby urýchlili plánovanie a vyčlenili z národných rozpočtov finančné zdroje potrebné na prioritné projekty, najmä na chýbajúce cezhraničné prepojenia; 18. víta pozíciu Európskej rady o význame a úlohe, ktorú prikladá kohéznej politike a trvalo udržateľnej doprave pri obnovení Lisabonskej stratégie a cieľom v oblasti hospodárskeho rastu a zamestnanosti; 19. oceňuje, že celkový cieľ investícií vo výške 3 % HDP Európskej únie sa zachováva v oblasti výskumu a rozvoja s náležitým rozdelením medzi súkromnými a verejnými investíciami; vyzýva členské štáty a EÚ, aby venovali prvoradý záujem programom, ktoré sú zamerané na prepojenie cieľov zlepšenia kvality života a upevnenia trvalo udržateľného hospodárstva; poukazuje na dôležitosť investovania do inovácie a nových technológií ako kľúčových zložiek pri odpovedaní na výzvy, s ktorými sa EÚ stretáva v globalizujúcom sa svete; 20. domnieva sa, že na dosiahnutie úspechu Lisabonskej stratégie je potrebná súdržnejšia európska investičná iniciatíva; III. Trvalo udržateľný rozvoj 21. súhlasí s názorom, že politika životného prostredia významne prispieva k trvalo udržateľnému rastu a zamestnanosti a že EÚ sa musí zaoberať množstvom výziev, ktoré sa týkajú prírodných zdrojov a životného prostredia, ako sú zmeny klímy alebo technológie v oblasti životného prostredia; oceňuje pozornosť, ktorá sa sústreďuje na politiky životného prostredia ako na príležitosť pre rast, zamestnanosť, konkurencieschopnosť a v neposlednom rade pre kvalitu života; podporuje výzvu Rady pre rýchle vykonávanie akčného plánu pre ekotechnológiu; 22. vyjadruje sklamanie z časového plánu, podľa ktorého sa má prehodnotiť stratégia EÚ pre trvalo udržateľný rozvoj, pretože je presvedčený, že politika v oblasti životného prostredia by mohla ponúknuť významné hospodárske príležitosti, najmä čo sa týka jej účinkov na priemyselnú inováciu; nalieha preto na Komisiu, aby konala rozhodne a čo najskôr predložila príslušné návrhy; je presvedčený, že je potrebné vyčleniť primerané finančné zdroje na splnenie cieľov vymedzených v upravenej Lisabonskej stratégii; 23. znovu vyjadruje, že je potrebné trvalo udržateľné hospodárenie s prírodnými zdrojmi a tiež ich využívanie a žiada Komisiu, aby tento aspekt začlenila do stratégie; 24. je presvedčený, že v strednodobom hodnotení by sa mala venovať náležitá pozornosť prínosu nových technológií so sľubnou budúcnosťou, ako aj technológií a vysokých štandardov pre úspešnú stratégiu konkurencieschopnosti; požaduje zvýšenie podpory pre ekotechnológie a ekologicky účinné inovácie; vo všeobecnosti zdôrazňuje úlohu, ktorú má kvalita života ako činiteľ umiestnenia investícií a priemyselných podnikov; je presvedčený, že prehliadanie zmien klímy a straty biodiverzity vážne naruší schopnosť splniť tieto ciele; 25. znovu opakuje, že je nevyhnutné bezodkladne venovať pozornosť hrozbe nákazlivých ochorení, najmä možnej pandémie chrípky, ktorá by mohla zasiahnuť najmä najviac zraniteľné skupiny obyvateľstva, ako sú deti a starší ľudia; IV. Zmena klímy 26. oceňuje vôľu preskúmať možnosti po roku 2012 vypracovať dohovor OSN o procese zmien klímy spolu s vymedzením dlhodobej stratégie EÚ a so zohľadnením cesty zníženia emisií o 15 - 30 % ako cieľa do roku 2020 pre rozvinuté krajiny; nástojí na tom, aby si EÚ udržala vedúcu úlohu v medzinárodnom úsilí o vysporiadanie sa so zmenami klímy a aby predložila konkrétne návrhy na ambiciózny program pre obdobie od roku 2012; 27. zdôrazňuje, že ciele Kjótskeho protokolu sú základnou podmienkou celosvetovej stratégie zameranej na zmenu klímy, ale je potrebné stanoviť ďalšie ciele na obdobie po roku 2012 a že globálne emisie by sa mali do roku 2050 znížiť o polovicu, aby sa globálne otepľovanie udržalo v rozmedzí do 2oC nad úrovňou v období pred spriemyselňovaním; 28. zdôrazňuje, že sú potrebné dodatočné politiky a opatrenia na splnenie kolektívneho kjótskeho cieľa EÚ-15, najmä v odvetví energetiky a dopravy, v ktorých sa očakáva, že emisie sa budú do značnej miery ďalej zvyšovať; 29. nalieha na členské štáty, aby prijali ďalšie opatrenia na zvýšenie úspor energie, zvýšenie energetickej účinnosti a prechod k využívaniu obnoviteľných zdrojov energie a opätovne vyjadruje svoju požiadavku, aby sa medzinárodné zmluvy uzatvárali tak, že budú zahŕňať emisie z medzinárodných letov a prepravy do cieľov na zníženie emisií na druhé obdobie záväzku po roku 2012; V. Príprava samitu OSN 30. oceňuje, že Európska rada venuje prvoradý záujem prípravám summitu OSN o rozvojových cieľoch milénia (RCM), ktorý sa uskutoční v septembri; zdôrazňuje, že EÚ a členské štáty musia prejaviť svoj záväzok, pokiaľ ide o rozvoj a RCM tak, že zvýšia podiel rozpočtových prostriedkov EÚ vyčlenených na rozvoj a musia prejaviť zlepšenie účinnosti pomoci, napríklad úsilím o úplné uvoľňovanie všetkých programov rozvojovej pomoci; 31. dôrazne podporuje tvrdenie Európskej rady, že je potrebné posilniť pomoc EÚ pre Afriku; víta iniciatívy súvisiace s Afrikou, ktoré navrhla Komisia na rok 2005; zdôrazňuje, že sa toto zameranie na najchudobnejšie krajiny, ktoré je v súlade s úsilím o splnenie RCM a záväzku Únie vzhľadom na odstránenie chudoby, musí podporiť veľkým zvýšením pomoci od Únie aj členských štáty; 32. dôrazne podporuje výzvu generálneho tajomníka OSN hlavám štátov a vlád rozvinutých krajín, aby pre oficiálnu rozvojovú pomoc stanovili jednoznačný časový plán na dosiahnutie cieľa na úrovni 0,7 % HND; nalieha na členské štáty EÚ, aby bezodkladne schválili nasledujúce návrhy Komisie na konkrétny časový plán; 33. plne podporuje výzvu generálneho tajomníka OSN hlavám štátov a vlád rozvinutých krajín, aby rozhodli o začatí série iniciatív tzv. rýchleho zisku, ako navrhuje miléniový projekt OSN, ktorý vedie profesor Jeffrey Sachs; 34. nalieha na členské štáty, aby prejavili svoju oddanosť rešpektovaniu ľudských práv tým, že podporia návrh generálneho tajomníka OSN na nahradenie Komisie pre ľudské práva silnejšou a dôveryhodnejšou Radou pre ľudské práva; VI. Vonkajšie vzťahy 35. pripomína, že Európsky parlament opakovane trval na tom, že zbrojné embargo uvalené na Čínu by sa nemalo za súčasných podmienok odvolať a s uspokojením poznamenáva, že Európska rada nevykonala žiadne ďalšie kroky k odvolaniu embarga; 36. oceňuje rozhodnutie Európskej rady o vytvorení pracovnej skupiny, ktorá bude podávať správy o pokroku Chorvátska pri plnení podmienok pre otvorenie prístupových rokovaní s EÚ a naliehavo žiada, aby Rada a Komisia čo najskôr vyslala túto monitorovaciu pracovnú skupinu do Chorvátska, aby mohla na nasledujúcej schôdzi Rady poskytnúť spoľahlivé výsledky, na ktorých sa bude zakladať rozhodovanie; 37. opätovne vyjadruje svoju pozíciu k súčasnej situácii v Libanone a víta oznámenie ministra zahraničných vecí Sýrie, že všetky sýrske vojenské jednotky, vojenská technika a zariadenia tajnej služby budú celkom a úplne stiahnuté do 30. apríla 2005 v súlade s rezolúciou Bezpečnostnej rady OSN č. 1559(2004); vyzýva členské štáty EÚ a Radu, aby predložili otázku stabilizácie tejto krajiny v Bezpečnostnej rade OSN; vyjadruje nádej, že nová vláda sa vytvorí ako príspevok k stabilite krajiny a jej cieľom bude zorganizovať slobodný trh a transparentné voľby ako sa predpokladá; naliehavo žiada Radu, aby určila volebnú pozorovateľskú misiu EÚ a tiež v rámci príprav týchto volieb v zhode s libanonskými orgánmi; 38. domnieva sa, že v nedávnych udalostiach v Kirgizsku sa prejavila túžba kirgizského národa po demokratickej zmene a podporuje vyhlásenie Rady, v ktorom sa vyžaduje, aby novovymenovaní predstavitelia tejto krajiny začali viesť dialóg s cieľom zaručiť demokratický proces, v ktorom bude obsiahnuté plné rešpektovanie právneho štátu a ľudských práv prostredníctvom národného zmierenia; * * * 39. poveruje svojho predsedu, aby postúpil toto uznesenie Rade, Komisii a národným parlamentom členských štátov a Bulharska a Rumunska. [1] Nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (Ú. v. ES L 209, 2.8.1997, s. 1). [2] Nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (Ú. v. ES L 209, 2.8.1997, s. 6). --------------------------------------------------